NEUVOSTON LAUSUNTO,

annettu 18 päivänä tammikuuta 1999,

Irlannin vakausohjelmasta 1999-2001 (1999/C 42/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1) sekä erityisesti sen 5 artiklan 1 ja 2 kohdan,

ottaa huomioon komission suosituksen,

kuultuaan talous- ja rahoituskomiteaa,

ON ANTANUT TÄMÄN LAUSUNNON:

Neuvosto tarkasteli 18 päivänä tammikuuta 1999 Irlannin vakausohjelmaa kaudelle 1999-2001. Neuvosto toteaa tyytyväisenä, että Irlannin julkisyhteisöjen rahoitusasema muuttui ylijäämäiseksi vuonna 1997 ja sen odotetaan pysyvän ylijäämäisenä koko ohjelmakauden ajan, ja julkisyhteisöjen velka, jonka odotetaan putoavan alle 60 prosenttiin BKT:stä vuoden 1998 loppuun mennessä, pienenee jatkuvasti.

Vakausohjelmassa esitetyn makrotaloudellisen ennusteen mukaan talouskasvun vauhti hidastuu saavutetulta hyvin korkealta tasolta ja myös inflaatio pienenee vuoden 1998 huippulukemista. Talouskasvu pysyy kuitenkin hyvin korkeana verrattuna muihin jäseniin ja heijastaa talouden erinomaista suorituskykyä tarjonnan osalta ja työvoiman jatkuvaa kasvua. Neuvosto katsoo, että ohjelmassa esitetyt makrotaloudelliset ennusteet ovat saavutettavissa. On lisäksi selvää, että vuoden 1998 talousarvion myönteisen tuloksen johdosta Irlanti täyttää jo vakaus- ja kasvusopimuksen tavoitteen julkisyhteisöjen rahoitusasemasta, joka on lähellä tasapainoa tai ylijäämäinen. Julkisyhteisöjen rahoitussuunnitelman mukaan Irlanti täyttää vakaus- ja kasvusopimuksen talousarviovaatimukset kautena 1999-2001.

Vaikka onkin selvää, että ohjelma noudattaa vakaus- ja kasvusopimusta, useita seikkoja on kuitenkin otettava esiin makrotaloudellisen vakauden laajemmassa yhteydessä. Neuvosto toteaa erityisesti, että taloudelliseen tilanteeseen sisältyy vaaroja; suurin vaara on talouden ylikuumeneminen palkkojen ja hintojen nousun seurauksena. Neuvosto toteaa tämän osalta, että finanssipolitiikkaa olisi ollut viisaampaa tiukentaa enemmän kuin itse asiassa on tehty. Jäsenvaltioiden ja yhteisön talouspolitiikan laajoista suuntaviivoista 6 päivänä heinäkuuta 1998 annetussa neuvoston suosituksessa (2) puolletaan tiukan finanssipolitiikan toteuttamista Irlannissa.

Neuvosto pitää vahvan talouskasvun huomioon ottaen asianmukaisena, että suunniteltu julkisyhteisöjen rahoitusylijäämä säilytetään koko ohjelman ajan. Noudattamalla samalla vakaus- ja kasvusopimuksen vaatimuksia tämän pitäisi muodostaa riittävä turvamarginaali, jotta liialliset alijäämät voidaan välttää suhdannetaantuman sattuessa.

Neuvosto puoltaa ohjelmassa korostettua julkisten investointien lisäämistä sekä vahvasti kasvavan talouden infrastruktuuritarpeiden täyttämiseksi että yhteisön rakennerahastojen odotetun supistamisen korvaamiseksi Irlannissa. Yksityiskohtainen pääomainvestointisuunnitelma olisi kuitenkin tarpeellinen lisäys vakausohjelmaan ja voisi auttaa välttämään tarjonnan supistumista, joka voisi vaikuttaa kasvu- ja inflaationäkymiin Irlannissa.

(1) EYVL L 209, 2.8.1997, s. 1.

(2) EYVL L 200, 16.7.1998, s. 34.